**Rozhodnutie obecného zastupiteľstva o uložení pokuty starostovi**

**Obecné zastupiteľstvo obce Lehota**

Lehota, dňa 02.09.2019

**R O Z H O D N U T I E**

**obecného zastupiteľstva obce Lehota**

podľa čl. 9 ústavného zákona č. 357/2004 Z. z. o ochrane verejného záujmu

a zamedzenia rozporu záujmov pri výkone funkcií verejných funkcionárov

Obecné zastupiteľstvo obce Lehota v konaní začatom obecným zastupiteľstvom z vlastnej iniciatívy uznesením obecného zastupiteľstva č. 27/2019 zo dňa 25.07.2019 **voči starostovi obce Jánovi Novákovi, nar. 1.7.1955, bytom Bratislavská 52, 673 20 Lehota**, v zmysle čl. 9 zákona č. 357/2004 Z.z. o ochrane verejného záujmu a zamedzenia rozporu záujmov pri výkone funkcií verejných funkcionárov, na svojom zasadnutí dňa 1.8.2019

**rozhodlo takto:**

**Starosta obce Lehota Ján Novák**, nar. 1.7.1955, bytom Bratislavská 52, 673 20 Lehota **tým, že vedome nevymáhal od Igora Sivého, bytom Júnová 3, 673 20** **Lehota, bezdôvodné obohatenie vo výške 10 000 eur, čím spôsobil premlčanie práva na obce na vydanie tohto bezdôvodného obohatenia od Igora Sivého,**

**porušil** čl. 4 ods. 1 a čl. 4 odsek 2 písmeno a) ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov.

Podľa článku 9 ods. 10 písm. e) ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov sa starostovi obce Jánovi Novákovi, nar. 1.7.1955, bytom Bratislavská 52, 673 20 Lehota,

**ukladá pokuta vo výške 16 440.- eur**

(t.j. dvanásťnásobku jeho mesačného platu).

**Odôvodnenie:**

Podľa čl. 4 ods. 1 ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov *„Verejný funkcionár je povinný pri výkone svojej funkcie presadzovať a chrániť verejný záujem. Pri výkone svojej funkcie verejný funkcionár nesmie uprednostniť osobný záujem pred verejným záujmom.“*

Podľa čl. 4 ods. 2 písm. a) ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov *„Verejný funkcionár sa musí pri výkone svojej funkcie zdržať všetkého, čo môže byť v rozpore s týmto ústavným zákonom. Na tento účel verejný funkcionár nesmie*

*a) využívať svoju funkciu, právomoci z nej vyplývajúce a informácie nadobudnuté pri jej výkone alebo v súvislosti s jej výkonom na získavanie výhod vo svoj prospech, v prospech jemu blízkych osôb ani iných fyzických osôb alebo právnických osôb; to sa nevzťahuje na činnosť alebo úlohu, ktorá vyplýva verejnému funkcionárovi z výkonu jeho funkcie...“.*

Podľa čl. 9 ods. 6 ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov *„Ak sa v konaní preukázalo, že verejný funkcionár nesplnil alebo porušil povinnosť alebo obmedzenie ustanovené týmto ústavným zákonom alebo zákonom, alebo v oznámení podľa čl. 7 alebo čl. 8 uviedol neúplné alebo nepravdivé údaje, rozhodnutie obsahuje výrok, v ktorom sa uvedie, v čom je konanie alebo opomenutie verejného funkcionára v rozpore s týmto ústavným zákonom alebo zákonom, odôvodnenie a poučenie o opravnom prostriedku. Rozhodnutie obsahuje aj povinnosť zaplatiť pokutu podľa odseku 10.“*

Podľa čl. 9 ods. 10 písm. e) ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov *„Pokuta sa ukladá... v sume zodpovedajúcej dvanásťnásobku mesačného platu verejného funkcionára, ak verejný funkcionár poruší povinnosti podľa čl. 4.“*

Starosta obce Lehota Ján Novák bol uznesením obecného zastupiteľstva č. 12 zo dňa 8. 5. 2019 obce Lehota upozornený a vyzvaný na to, aby vymáhal vrátenie finančnej sumy 10 000 eur, ktorú v minulosti bez akéhokoľvek právneho dôvodu vyplatil svojmu synovcovi Igorovi Sivému z finančných prostriedkov obce, pretože hrozí premlčanie práva obce na vydanie tohto bezdôvodného obohatenia. Starosta obce Lehota Ján Novák však túto výzvu nerešpektoval a do dňa 8. 7. 2019 nepodal na súde návrh voči Igorovi Sivému na vydanie sumy 10 000 eur. Dňa 8. 7. 2019 sa právo obce na vydanie bezdôvodného obohatenia od Igora Sivého premlčalo.

Podľa čl. 9 ods. 4 ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov, orgán, ktorý konanie vedie, *„umožní verejnému funkcionárovi, proti ktorému sa vedie konanie, aby sa vyjadril k podnetu; ak je to potrebné, vykoná ďalšie dokazovanie.“* Starosta obce Ján Novák bol uznesením obecného zastupiteľstva č. 30/2019 zo dňa 1.8.2019 vyzvaný na vyjadrenie ku konaniu, a to písomne alebo ústne na zasadnutí obecného zastupiteľstva. Toto uznesenie mu bolo doručené do vlastných rúk dňa 03.08.2019. Starosta obce Ján Novák však na túto výzvu nereagoval a možnosť vyjadriť sa ku konaniu nevyužil.

Starosta obce Ján Novák vyššie uvedeným postupom zjavne uprednostnil osobný záujem pred verejným záujmom a zároveň využil svoju funkciu na získanie prospechu pre inú fyzickú osobu, čím porušil čl. 4 ods. 1 a čl. 4 odsek 2 písmeno a) ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov. Preto bolo rozhodnuté tak, ako je uvedené vo výroku rozhodnutia.

Podľa čl. 9 ods. 9 prvej vety ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov rozhodnutie musí byť prijaté nadpolovičnou väčšinou členov obecného zastupiteľstva. Rozhodnutie bolo prijaté na zasadnutí obecného zastupiteľstva konaného dňa 20.12.2019. Na zasadnutí bolo prítomných 6 poslancov z celkového počtu 7 poslancov. Za prijatie rozhodnutia hlasovalo 6 poslancov, ktorí sú vlastnoručne podpísaní nižšie.

**Poučenie:**

Proti tomuto rozhodnutiu možno podať návrh na preskúmanie rozhodnutia na Ústavný súd Slovenskej republiky v lehote do 15 dní odo dňa jeho doručenia. Podanie návrhu má odkladný účinok.

*.................................................., poslankyňa obecného zastupiteľstva*

*.................................................., poslanec obecného zastupiteľstva*

*................................................., poslankyňa obecného zastupiteľstva*

*................................................, poslanec obecného zastupiteľstva*

*................................................, poslankyňa obecného zastupiteľstva*

*................................................, poslanec obecného zastupiteľstva*

Prílohy:

1. doklad o vyplatení sumy 10 000 Eur z finančných prostriedkov obce Igorovi Sivému
2. uznesenie obecného zastupiteľstva č. 12 zo dňa 8. 5. 2019, ktorým bol Ján Novák upozornený a vyzvaný na to, aby vymáhal vrátenie finančnej sumy 10 000 eur od Igora Sivého
3. uznesenie obecného zastupiteľstva č. 30/2019 zo dňa 1.08.2019, ktorým bol starosta obce Ján Novák vyzvaný na vyjadrenie ku konaniu vedenému voči nemu podľa zákona č. 357/2004 Z. z. o ochrane verejného záujmu pri výkone funkcií verejných funkcionárov

Rozhodnutie sa do vlastných rúk doručuje:

Ján Novák, bytom Bratislavská 52, 673 20 Lehota

Na vedomie:

Obec Lehota, Obecný úrad, Orgovánová 13, 673 20 Lehota